Škodas nye batterifabrik skal presse priserne ned

Škoda har åbnet en ny, massiv batterifabrik, der med over 1.100 batterier om dagen gør mærket til den største producent af elbilbatterisystemer i hele Volkswagen-koncernen. Škoda vil have mere kontrol over batteriet – og dermed over prisen på elbilerne.

Den helt store nyhed er skiftet i batterikemi. Hvor mange elbiler på MEB-platformen hidtil har brugt NMC-batterier, går Škoda nu over til LFP (litium-jernfosfat).

Samtidig samles batterierne efter den såkaldte “cell-to-pack”-metode, hvor man springer traditionelle moduler over og bygger batteriet mere direkte op fra cellerne. Det gør konstruktionen enklere – og billigere.

Škoda oplyser, at de nye batterier reducerer produktionsomkostningerne med omkring 30 procent sammenlignet med de nuværende MEB-batterier. Det er ikke småpenge i en elbil, hvor batteriet er den dyreste enkeltkomponent.

De nye LFP-batterier bliver gradvist rullet ud i Škodas elbiler, herunder Škoda Enyaq og Škoda Elroq – og også i modeller fra andre mærker i Volkswagen-familien. Med stor sandsynlighed Volkswagen ID.Polo, Škoda Epiq og Cupra Raval.

Ét batteri i minuttet

Den nye fabrik i Mladá Boleslav, Tjekkiet, er 55.000 kvadratmeter stor og bygget på under ét år. Når fabrikken kører for fuld kraft, ruller der ét færdigt batterisystem ud hvert 60. sekund.

Produktionen er omkring 84 procent automatiseret, og 131 robotter står for det meste af arbejdet – fra stabling og svejsning til slutkontrol. Hvert batteri vejer cirka 450 kilo og gennemgår både elektriske tests og trykprøvning, før det sendes videre til bilproduktionen.

Med op til 335.000 batterisystemer om året får Škoda en helt ny position internt i koncernen. Fabrikken bliver den første i Europa under Volkswagen-paraplyen, der producerer cell-to-pack-batterier i stor skala.

Det betyder, at Tjekkiet nu får en endnu mere central rolle i den europæiske batteriværdikæde – og at Volkswagen-koncernen bliver mindre afhængig af eksterne leverandører.

Batteriet er nøglen til billigere elbiler. Og Škoda vil nu selv have hånden på nøglen.

Škodas nye batterifabrik skal presse priserne ned