Her er elbilerne vi kan se frem til i 2026

2026 banker allerede på døren – og det gør en række fuldt elektriske biler også. Det kommende år tegner til at blive et skelsættende år for elbiler: længere rækkevidde, hurtigere opladning – og vigtigst af alt – priser der begynder at give mening. Fra premium modelfester til kompakte “entry-level” elbiler: Der er noget for alle, og det er netop det, markedsrapportørerne melder ud.

Kort sagt: Vi har nået en teknologisk tipping-point. Fabrikanterne taler om 800-volt arkitektur, hurtigladning på under 20 minutter og rækkevidder, der begynder at nærme sig 500 + km, selv i “mindre” modeller.

Samtidig flyttes fokus skarpt mod pris – ikke kun præstation. Elbilen går fra at være “det dyre alternativ” til at være “det oplagte valg” for flere hverdagsbilister.

Her er nogle af de mest markante modeller, der forventes at lande i 2026 – og hvorfor de kan blive relevante for dig som forbruger.

BMW iX3

BMW iX3.

BMW har åbnet døren til sin nye Neue Klasse-æra med den elektriske iX3. SUV’en er ikke blot en opdatering, men en komplet nyfortolkning. Platformen er bygget fra bunden til el, og det kan mærkes: lavere vægt, lavere forbrug og markant hurtigere opladning.

Rækkevidden ligger på over 600 kilometer (WLTP), og BMW lover, at bilen vil kunne lade fra 10 til 80 procent på under 20 minutter. Indvendigt får iX3 en minimalistisk kabine med næste generation af BMW’s Panoramic Vision-display, hvor informationer projiceres direkte på forruden. En elbil for dem, der stadig vil have “rigtig bilfølelse” i hverdagen.

Cupra Raval

En camoufleret Cupra Raval.

Cupra har på få år udviklet sig fra et Seat-undermærke til et rebelsk performancebrand, og i 2026 lander deres mest kompakte model: Cupra Raval. Den deler teknik med VW ID.Polo, men får et helt eget temperament.

Designet er råt, kantet og næsten cyberpunk-agtigt, og i den sportslige GT-udgave ventes motorydelsen at snige sig op omkring 230 hestekræfter. Rækkevidden ventes omkring 420 kilometer, og interiøret byder på materialer i genanvendt Alcantara og kobberdetaljer. Med en forventet startpris omkring 220.000 kroner bliver Raval et elektrisk statement for unge bybilister med benzin i blodet – bare uden benzinen.

Se videoen fra vores første køretur i Cupra Raval.

Kia EV2

Kia EV2 konceptet.

Kia har haft kæmpe succes med EV6 og EV9 – men nu går de efter masserne. EV2 bliver en kompakt, boksformet elbil på cirka fire meter, bygget til at give maksimal plads i et minimalt fodaftryk.

Platformen bliver den nyeste fra Hyundai Motor Group med 400-volt arkitektur og hurtigladning på under 30 minutter. Rækkevidden ventes omkring 350-400 kilometer, og Kia selv siger, at målet er at “demokratisere elbilen”. Med andre ord: lave priser, men høje standarder. EV2 ventes at lande i Danmark i første halvdel af 2026 og kan meget vel blive en folkehelt i segmentet.

Mercedes-Benz GLC

Mercedes’ bestseller-SUV får nyt liv i 2026 – nu på strøm. GLC Electric bygger på en helt ny platform og bliver mærkets mest teknologisk avancerede model til dato. En direkte rival til BMW iX3 – og endnu et tegn på, at premium-mærkerne for alvor mener det med el.

Rækkevidden passerer 670 kilometer, og lynopladning med op til 330 kW er standard. Kabinen får den nye MBUX Hyperscreen 2.0, og Mercedes fokuserer på førerkomfort, lydisolering og raffinement. Priserne starter ved 619.701 kroner – men med lavere driftsomkostninger og markant lavere støjniveau.

Porsche Cayenne

Når Porsche i 2026 sender Cayenne Electric ud på vejene, bliver det en markør for hele mærkets fremtid. Den fuldelektriske SUV får en rækkevidde på op mod 600 kilometer og lynopladning på 400 kW – svarende til 10 til 80 procent på omkring 16 minutter – og en acceleration, der vil trykke dig dybt i sædet.

Under motorhjelmen gemmer sig over 600 hestekræfter, og selvom vægten sniger sig op, lover Porsche, at køreegenskaberne vil være “usædvanligt dynamiske for klassen”. Det kan vi godt give dem ret i, efter en prøvetur i prototypen. Interiøret bliver et digitalt high-end-univers, hvor klassisk Porsche-design møder moderne el-æstetik. En SUV for dem, der nægter at vælge mellem fart og fremtid.

Den bliver et kraftværk på fire hjul, men stadig med Porsches signatur-køreegenskaber. Nå, ja, og så kan oplades trådløst …

Renault Twingo E-Tech

iNPUTs udsendte med Renault Twingo E-Tech (foto: iNPUT).

Renault genopliver en klassiker med Twingo E-Tech – en ultrakompakt bybil til under 20.000 euro (ca. 150.000 kroner). Den skal bygges i Europa og bliver mærkets billigste elbil nogensinde.

Twingo E-Tech får en rækkevidde på omkring 263 kilometer (WLTP) og lynopladning op til 50 kW. Den er tænkt som en praktisk nummer to-bil eller pendlerbil, og Renault satser stort på at vinde europæiske kunder, der savner billige, simple elbiler. En ægte bybil, der tager kampen op mod kinesiske minier og appellerer til pendlere, unge og familier på jagt efter en andenvogn. De første leverancer begynder allerede i marts 2026. Se videoen fra præsentationen, hvor vi var til stede, herunder:

Skoda Epiq

Škoda har fået en dansk kæmpehit med Elroq. NU er spørgsmålet, om de også kan ramme plet i danskernes smag med Epiq – en kompakt SUV på 4,1 meter, som får en rækkevidde på 425 kilometer og en pris i samme en benzin-Kamiq.

Modellen bygger på samme platform som VW ID.Polo og ID.Cross, men får klassisk Škoda-praktik med masser af opbevaringsplads og robust kabine. Epiq bliver bygget til europæiske familier, der vil have SUV-følelse uden SUV-pris.

Toyota C-HR+

iNPUTs udsendte med Toyota C-HR+.

Toyotas succesmodel bliver endelig elektrisk. Den kompakte crossover bygger videre på succesen fra hybridversionen og kombinerer et vovet design med op til 609 kilometers rækkevidde. Designet er dramatisk, kabinen moderne, og prisen, der starter ved 299.990 kroner, er yderst konkurrencedygtig i mellemklassen.

C-HR+ bliver baseret på Toyotas nye e-TNGA-platform, og de første testkørsler i Paris har givet ros for komfort, støjsvaghed og skarp styring. Den lander i Danmark i løbet af 2026 og kan meget vel blive en af årets bedst sælgende elbiler.

Se videoen med indtryk fra vores første køretur i Toyota C-HR+ herunder:

Volvo EX60

Teaserbillede af Volvo EX60 (foto: Volvo Cars).

Volvo rammer lige midt i elbilmarkedets sweet spot med EX60 – en mellemstor SUV, der kombinerer 800-volt teknologi, lang rækkevidde og svensk premiumfølelse. Den får premiere allerede i januar 2026 og bygges på en ny platform med 800-volt teknologi. Volvo lover, at EX60 får en lang rækkevidde og et prisniveau, der matcher en tilsvarende plug-in hybrid.

Kabinen bliver et studie i skandinavisk minimalisme, og sikkerheden bliver – som altid hos Volvo – blandt klassens bedste. EX60 bliver desuden produceret i Torslanda, hvilket gør den til en ægte svensk elbil. En vigtig bil for Volvo.

Volkswagen ID. Cross

Som makker til ID.Polo kommer ID.Cross – en elektrisk SUV, der i størrelse og pris lægger sig lige over. Den får verdenspremiere sommeren 2026 og deler teknik med ID.Polo, men byder på højere siddeposition, større bagagerum og et mere robust udtryk.

Med rækkevidde på cirka 430 kilometer og en pris, der forventes at starte lige over 300.000 kroner, bliver ID.Cross et bud på en praktisk og komfortabel familiebil til hverdagens køreture.

Volkswagen ID.Polo

Efter år med SUV’er vender Volkswagen tilbage til rødderne med ID.Polo – en kompakt elbil, der i praksis bliver arvtager til både e-Golf og e-Up. En bil, der startede livet med navnet ID. 2All.

Bilen får en rækkevidde på omkring 400 kilometer og et startniveau omkring 25.000 euro. Volkswagen lover klassisk design, enkel betjening og køreegenskaber, der minder mere om de gamle Golf-generationer end de futuristiske ID-modeller. Serien får senere en GTI-version for dem, der savner lidt spræl.

Se videoen fra lanceringen af ID.2All herunder:

2026 bliver året, hvor elbilerne for alvor flytter fra forhandlervinduerne og ud på de danske veje. Med nye, hurtigere, billigere og mere alsidige modeller vil der være en elbil til næsten enhver pengepung.
For første gang nogensinde kan man sige: Uanset om du er til Porsche eller Polo – der er en elbil på vej til dig.

Her er elbilerne vi kan se frem til i 2026