Skoda Epiq er den billige lillebror til Danmarks favoritbil

PRAG: Skoda Elroq har haft et godt tag i danskerne. Det er ikke svært at forstå. Den rammer den klassiske danske bilnerve: høj siddeposition, god plads, eldrift, fornuftig pris og et design, der ikke forsøger at ligne en rumfærge fra 2047. Men nu har Skoda selv sendt en lille udfordrer på banen. Den hedder Epiq. Den er mindre end Elroq. Den er billigere end Elroq. Og på flere punkter er den frækkere, end man lige skulle tro.

Startprisen lyder på 189.995 kroner, og dermed bevæger Skoda sig ind i et område, hvor elbilen pludselig ikke længere føles som en stor økonomisk beslutning med svedige håndflader og ekstra møde med banken. Her taler vi om en kompakt elbil med SUV-fornemmelse til under 200.000 kroner. Det er den slags, der kan få mange danskere til at kigge en ekstra gang.

Se også vores video med første indtryk.

Lille bil, stort regnestykke

Epiq er kun 4,17 meter lang, men Skoda har gjort det, Skoda plejer at være irriterende gode til: presset overraskende meget hverdag ind i en relativt lille bil. Bagagerummet er på 475 liter, og det er faktisk et af bilens stærkeste kort. Det betyder, at Epiq ikke bare er en pæn lille pendlerbil med lidt plastikbeskyttelse omkring hjulkasserne. Den kan på papiret sluge en helt almindelig dansk hverdag med sportstasker, Netto-poser, ladekabler, skoletasker og alt det løse, der åbenbart formerer sig i en børnefamilies bagagerum.

Og så begynder sammenligningen med Elroq at blive rigtig interessant. For ja, Elroq er større. Den har mere voksenbil over sig. Den byder på lidt mere rækkevidde og mere plads til de lange ture, hvor bagsædet er fyldt, bagagerummet er proppet, og alle i bilen har hver deres holdning til temperaturen.

Men Epiq er ikke bare en skrabet discountversion. I topudgaven får den 211 hestekræfter, op til 435 kilometers rækkevidde og en ladetid fra 10 til 80 procent på cirka 24 minutter. Prisen starter ved 219.995 kroner.

Skoda Epiq | Epiq 35 | Epiq 40 | Epiq 55
Rækkevidde | 313 km | 313 km | 435 km
Motorydelse | 116 hk | 136 hk | 211 hk
Drejningsmoment | 267 Nm | 267 Nm | 290 Nm
Batteri | LFP | LFP | NMC
Batterikapacitet | 37 kWh | 37 kWh | 52 kWh
Ladeeffekt (AC/DC) | 11 kW / 50 kW | 11 kW / 90 kW | 11 kW / 105 kW
Ladetid 10-80% | 33 min. | 25 min. | 24 min.
Bagagerumskapacitet | 475 / 1.345 liter | 475 / 1.345 liter | 475 / 1.345 liter
Topfart | 150 km/t | 150 km/t | 160 km/t
0-100 km/t | 11,0 sek. | 9,8 sek. | 7,1 sek.
Forbrug WLTP | 13,0 kWh/100 km | 13,0 kWh/100 km | 13,1 kWh/100 km
Pris | 189.995 kr. | 194.995 kr. | 219.995 kr.

Det placerer den cirka 40.000 kroner under Elroq. Og det er her, Skoda kan komme til at kannibalisere en smule på sin egen succes. For hvor meget Elroq har man egentlig brug for, hvis Epiq klarer 90 procent af opgaverne til en markant lavere pris?

Sammenligning mellem Skoda Epiq og Skoda Elroq.

Den billige Epiq er mest til hverdagen

Der er dog forskel på Epiq og Epiq. Den billigste udgave til 189.995 kroner er den, der får prisskiltet til at se ekstra lækkert ud. Men den er også den mest begrænsede.

Her får man et batteri på 37 kilowatt-timer, en officiel rækkevidde på 313 kilometer og DC-opladning med op til 50 kilowatt. Det fungerer fint, hvis bilen primært skal bruges til arbejde, skole, indkøb og de korte ture, der fylder mest i hverdagen. Men som familiens eneste bil til ferier, motorvej og lange weekender kræver den lidt mere tålmodighed.

De større versioner giver mere mening for dem, der vil have Epiq som rigtig allroundbil. Her stiger ladeeffekten, rækkevidden bliver bedre, og bilen får langt mere overskud til de ture, hvor elbilens begrænsninger ellers kan begynde at fylde. Topudgaven er derfor den mest interessante. Ikke fordi den er billigst, men fordi den umiddelbart virker som den bedste balance mellem pris, rækkevidde og brugbarhed.

Skoda uden cirkus

Indvendigt følger Epiq en ret velkendt Skoda-opskrift. Det er nøgternt, praktisk og uden alt for meget digitalt tryllestøv. Der er fysiske knapper. Der er fornuftige rum. Der er løsninger, der virker tænkt til mennesker, som faktisk bruger deres bil til noget. Det lyder måske kedeligt. Men i en tid hvor nogle biler føles som tablets på hjul med dørhåndtag, kan det næsten være en befrielse.

Epiq får dog også moderne teknik. Midterskærmen er på 13 tommer, og infotainmentsystemet bygger på Android. Det skal give bedre adgang til apps, onlinefunktioner og mere personlig opsætning. Men bilen virker ikke som en teknologidemonstration. Den virker mere som en brugsgenstand med strøm på. Og det er sandsynligvis præcis derfor, mange vil kunne lide den.

Naturligvis er de klassiske Skoda-gimmicks også med. Paraplyen i døren. Isskraberen i bagklappen. De små praktiske detaljer, som kan virke fjollede i en pressemappe, men som giver mening den dag, regnen vælter ned, og bagruden er frosset til.

De første biler bliver ikke de billigste

Den lave startpris er vigtig, men de første danske Epiq-købere skal ikke regne med at slippe helt så billigt. Ved lanceringen kommer Epiq i to særlige introduktionsudgaver. Begge bygger på den stærkeste version med 211 hestekræfter og op til 435 kilometers rækkevidde.

Epiq 55 Selection Intro Edition koster 244.995 kroner og har blandt andet Travel Assist 3.0, LED Matrix-forlygter, navigation, 18-tommer fælge og bakkamera.

Epiq First Edition koster 259.995 kroner og skruer op for udstyret med blandt andet 20-tommer fælge, sportsrat med varme og orange detaljer på sikkerhedsseler, sidespejle og taglinje.

Det betyder, at Epiq i begyndelsen ikke bliver helt så billig, som overskriften antyder. Den virkelige prisbombe kommer først, når de almindelige varianter lander.

Skoda Epiq | 55 Selection Intro Edition | 55 First Edition
Ekstra udstyr | Travel Assist 3.0, LED- Matrix-forlygter, navigation, 18” Saola letmetalfælge og bakkamera. | 20” Macaw letmetalfælge, 3-eget sportsrat med varme, orange sikkerhedsseler, sidespejle og taglinje.
Pris | 244.995 kr. | 259.995 kr.

En lillebror med store ambitioner

Skoda Epiq kommer næppe til at få bilentusiaster til at hyperventilere. Den er ikke ekstrem. Den er ikke eksotisk. Den lover ikke accelerationstal, der får passagererne til at tabe telefonen ned mellem sæderne. Men den rammer en anden og langt større målgruppe. Dem, der bare vil have en elbil, der passer til livet.

Dem, der ikke behøver den største SUV i kvarteret, men gerne vil sidde højt. Dem, der vil have plads nok uden at betale for mere bil end nødvendigt. Dem, der godt kan lide tanken om Elroq, men ikke nødvendigvis har lyst til at betale Elroq-penge.

For Skoda har allerede vist, at mærket forstår danske bilkøbere. Elroq blev et hit, fordi den var praktisk uden at være kedelig dyr. Epiq tager samme idé og presser den ned i et lavere prisleje. Det kan blive svært at ignorere.

Når Skoda Epiq lander herhjemme i starten af efteråret, bliver den derfor ikke bare endnu en lille elbil i køen. Den bliver et direkte spørgsmål til alle dem, der overvejer en Elroq: Skal du virkelig bruge den store? Eller er lillebror faktisk nok?

Skoda Epiq er den billige lillebror til Danmarks favoritbil