Nu kommer Volkswagen-gruppens minibiler

Volkswagen-koncernen trykker speederen i bund på billige elektriske minibiler. Allerede 9. april får vi den første model i en helt ny småbilsserie, der skal gøre strøm billigere for almindelige bilkøbere. Og det bliver ikke en VW selv, der fører an – men en fræk spansk udfordrer.

Den 9. april løfter Cupra nemlig løret for Raval – første model i Volkswagens nye serie af elektriske minibiler under paraplyen Electric Urban Car. Det er startskuddet på en offensiv, hvor koncernen vil presse elbiler ned i et mere folkeligt prisleje.

Raval bliver bygget på den nye MEB+ platform – en videreudvikling af den kendte MEB-arkitektur – og deler teknik med kommende modeller fra både Volkswagen og Škoda. Men Cupra lægger ud – og de gør det med power.

Fra Cupras Instagram-konto.

Mindre bil – men ikke svag

Basismodellen, Cupra Raval Dynamic, får en officiel rækkevidde på op til 450 kilometer og en motor på 155 kW. Det er markant mere end de svageste varianter, som søstermodellerne ventes at få. Til sammenligning ventes både Volkswagen ID. Polo og Škoda Epiq også i udgaver med henholdsvis 85 kW og 99 kW – altså betydeligt mindre effekt.

Cupra stopper dog ikke dér. Topudgaven VZ Extreme leverer op til 166 kW (226 hk), 280 Nm og en tophastighed på 175 km/t. Det er ikke bare en billig bybil – det er en varm hatch i el-udgave.

Fire modeller – ét klart mål

Volkswagen ID.Polo

Cupra Raval i camouflage.

Skoda Epiq

Volkswagen ID.Cross

I løbet af året lancerer Volkswagen-koncernen fire nye elbiler i miniklassen:

Cupra Raval

Volkswagen ID. Polo

Volkswagen ID. Cross

Škoda Epiq

Alle deler grundlæggende teknik, men positioneres forskelligt i design, udstyr og køredynamik. Det strategiske mål er tydeligt: VW-koncernen vil tage kampen op mod billigere kinesiske elbiler og samtidig lokke flere førstegangskøbere over i el.

Spørgsmålet er nu prisen. For kan Volkswagen-koncernen kombinere 400-450 kilometers rækkevidde med en pris, der reelt udfordrer benzin- og hybridbiler i Polo-klassen, så kan 2026 blive året, hvor elbilen for alvor rykker ned i B-segmentet.

Den 9. april bliver vi forhåbentlig klogere.

LÆS OGSÅ: Prøvekørt – Cupra Raval et lovende smugkig på VWs nye minibils-platform

Nu kommer Volkswagen-gruppens minibiler