Škoda forventer priskrig på elbiler

I sidste uge var der verdenspremiere på Škoda Elroq, der er tjekkernes hidtil billigste elbil med en startpris på 249.995 kroner. Det er en pris der, ifølge Škodas administrerende direktør Klaus Zellmer, kan matche prisen med en sammenlignelig bil med forbrændingsmotor.

Men det bliver endnu billigere, forventer han. Allerede i begyndelsen af ​​næste år præsenteres Škoda Epiq med en startpris på 25.000 euro. Den er søsterbil til Volkswagen ID.2. Men priserne vil også falde generelt, forventer direktøren.

I et interview med den tyske avis Handelsblatt forklarer han, at de strengere emissionkrav fra EU, der træder i kraft ved nytår, sandsynligvis vil presse priserne på elbiler ned. Han anslår, at elbilsalget næste år skal nå en andel på mindst 25 procent i EU for at bilproducenterne kan nå målene. Det kommer oveni at bilproducenterne i forvejen er i priskrig med hinanden.

– Vi vil opleve en priskrig uden sidestykke i elbilsegmentet, fordi alle selvfølgelig skal forsøge at nå emissionsmålene. Det er et utroligt pres, som reglerne medfører, siger Skoda-chefen i et interview med avisen.

Visualisering af Škoda Epiq, en elbil til 25.000 euro (foto: Škoda).

Zellner er dog ikke bekymret på Škodas vegne. Han mener, at Škoda har gode kort på hånden i forhold til andre bilmærker, fordi produktionsomkostningerne er lavere i Tjekkiet end i andre europæiske lande. Han forklarer også, at det er til stor gavn at være en del af VW-koncernen, hvilket giver stordriftsfordele.

Ud over Škoda Epiq og Volkswagen ID.2 vil også Seat Urban Rebel være baseret på samme platform, der er en minificeret udgave af MEB-platformen. Alle tre vil blive præsenteret næste år.

Škoda forventer priskrig på elbiler