Skoda afslører alle deltajer om den billige Epiq

Til foråret præsenterer Skoda deres billigste elbil – Skoda Epiq. Søsterbil til Volkswagen ID.Polo og Cupra Raval. Men allerede nu deler de data og billede af en camoufleret udgave. Epiq er en kompakt, fuldelektrisk city-SUV, der får en helt central rolle i mærkets elbilstrategi.

Med fokus på pris, plads og brugervenlighed er Epiq tydeligt målrettet de forbrugere, der gerne vil skifte til el, men som indtil nu har oplevet udbuddet som enten for dyrt eller for stort. Epiq skal være et reelt alternativ til benzin- og dieselbiler i mini- og crossover-klassen – også prismæssigt.

En elbil til hverdagen – ikke kun til entusiaster

Med en rækkevidde på op til 430 kilometer (WLTP) og mulighed for DC-hurtigladning på op til 130 kW er Epiq udviklet til almindelig hverdagskørsel. Den kraftigste version kan lade fra 10 til 80 procent på omkring 23 minutter, hvilket gør bilen mere fleksibel, også når turen rækker ud over bygrænsen.

Skoda Epiq (foto: Skoda).

Samtidig får køberne valget mellem flere motor- og batterivarianter. Indstigningsmodellerne benytter et LFP-batteri på 38,5 kWh, mens topudgaven får et større NMC-batteri på 55 kWh. Effekten spænder fra 85 til 155 kW, så der er både fokus på effektivitet og på dem, der ønsker lidt mere overskud i speederen.

Skoda Epiq | Epiq 35 | Epiq 40 | Epiq 55
Maks.effekt (kW) | 85 | 99 | 155
Maks. drejningsmoment (Nm) | 267 | 267 | 290
Batteritype | LFP | LFP | NMC
Batterikapacitet brutto/netto | 38.5/37.0 | 38.5/37.0 | 55.0/51.7
Maks. ladeeffekt (AC/DC, kW) | 11/50 | 11/90 | 11/133
Ladetid 10–80 % (DC, min) | Ikke bekræftet | 28 | 23
Længde × bredde × højde/akselafstand (mm) | 4171 × 1798 × 1620 / 2601 | |
Bagagerumsvolumen (liter) | 475 / 1344 | |
Egenvægt inkl. fører (kg) | 1542 | 1542 | 1544
Topfart (km/t) | 150 | 150 | 160
Acceleration 0–100 km/t (s) | 11.0 | 9.8 | 7.4
Energiforbrug (WLTP, kWh/100 km) | 13.0 | 13.0 | 13.1
Rækkevidde(km) | 315 | 315 | 430

Overraskende rummelig for størrelsen

Selvom Epiq placerer sig i den kompakte ende, har Skoda prioriteret pladsen højt. Bagagerummet sluger 475 liter – markant mere end mange konkurrenter i klassen – og med bagsæderne lagt ned vokser kapaciteten til 1.344 liter. Kabinen byder desuden på ekstra opbevaringsrum og klassiske “Simply Clever”-løsninger, som Skoda er kendt for.

På sikkerhedssiden lover Skoda udstyr, som normalt hører hjemme i større og dyrere biler. Epiq kan udstyres med Travel Assist 3.0, avancerede førerassistentsystemer, 360-graders kamera og op til ni airbags – herunder en central airbag mellem forsæderne.

Det understreger, at Epiq ikke blot er tænkt som en billig elbil, men som en fuldt ud moderne bil, der matcher forbrugernes forventninger til komfort og sikkerhed.

Nyt designsprog og ny platform

Epiq bliver den første serieproducerede Skoda, der fuldt ud viser mærkets nye Modern Solid-design. Udtrykket bliver mere stramt og minimalistisk end tidligere, men stadig tydeligt SUV-præget. En ny T-formet lyssignatur bliver et fremtidigt kendetegn, og aerodynamikken er prioriteret med en lav luftmodstandskoefficient på cx 0,275.

Teknisk er bilen også et nybrud. Epiq er den første Skoda bygget på den nye MEB+-platform med forhjulstræk. Platformen er udviklet specifikt til mindre elbiler og har fokus på lavere vægt, bedre pladsudnyttelse og højere energieffektivitet.

Prisen forventes ligesom Cupra Raval og Volkswagen ID.Polo at ramme 25.000 euro for den mindste model; altså lige under 200.000 kroner. Læs eventuelt mere om Epiq hos Skoda.

Skoda afslører alle deltajer om den billige Epiq