Audi vil også lave billig elbil

Audi vil også være med, når kampen om de mere folkelige elbiler for alvor går i gang. Om den kommende Audi A2 e-tron bliver lige så billig som Volkswagen ID. Polo og Skoda Epiq, er nok tvivlsomt. Men Audi lægger nu klart op til, at mærket vil ned i et mere tilgængeligt prislag i kompaktklassen – og samtidig genoplive et navn fra fortiden.

Audi har officielt løftet sløret for, at mærkets næste store elbilsatsning i den kompakte klasse kommer til at hedde A2 e-tron. Modellen får premiere i efteråret 2026 og bliver Audis bud på en mindre, mere hverdagsvenlig elbil til kunder, der gerne vil have premiumlogo på fronten, men ikke nødvendigvis har plads eller budget til en stor SUV.

Det er i sig selv interessant. For Audi har i de senere år haft travlt med større, dyrere og mere luksusprægede elbiler. Med A2 e-tron er signalet et andet: Nu vil Audi også have en bid af markedet for de mindre elbiler, hvor pris, effektivitet og byvenlig størrelse betyder mere end overflod af hestekræfter og luftaffjedring.

Audi går efter en bredere målgruppe

Audi beskriver selv A2 e-tron som en ny elektrisk modelfamilie i kompaktklassen, der skal gøre elektrisk mobilitet fra mærket mere relevant for flere købere. Oversat til almindeligt dansk betyder det, at Audi vil gøre det lettere at komme ind i mærkets elbilsunivers.

Det er næppe en bil, der bliver decideret billig i klassisk forstand. Vi taler stadig om Audi, og mærket kommer ikke til at konkurrere direkte med de mest prispressede modeller på markedet. Men ambitionen er tydelig: Audi vil ikke overlade hele det voksende marked for kompakte elbiler til søstermærkerne i Volkswagen-koncernen og de mange nye rivaler.

– Vi har lyttet. Vores kunder ønsker elektrisk mobilitet, der overbeviser i hverdagen. A2 e-tron er vores løfte om at levere netop det – effektiv, kompakt og med et stærkt udtryk. Vi gør indstigningen i Audis elektriske verden lettere og mere relevant end nogensinde, siger Audi-topchef Gernot Döllner.

Et navn med historisk bagage

Navnet er ikke tilfældigt valgt. Den oprindelige Audi A2 var en usædvanlig og teknisk ambitiøs bil, som kom for mere end 25 år siden. Dengang skilte den sig ud med fokus på lav vægt, effektivitet og et design, der var mere funktionelt end folkeligt.

Den originale Audi A2.

Den blev aldrig nogen stor salgssucces, men den opnåede nærmest kultstatus blandt dem, der kunne se idéen før alle andre. Ved at hente A2-navnet frem igen prøver Audi at skabe en fortælling om, at mærket endnu en gang vil være tidligt ude med en bil, der passer til en ny tid. Denne gang er opskriften dog elektrisk, og missionen er mere kommerciel: A2 e-tron skal ikke bare være smart. Den skal også sælge.

Audi oplyser, at A2 e-tron skal produceres i Ingolstadt i Tyskland. Det er ikke bare et praktisk valg, men også et signal. Audi vil gerne koble den nye model sammen med både tysk produktion og den større elektriske omstilling af koncernens fabrikker.

Den virkelige nøgle bliver prisen

Det store spørgsmål er selvfølgelig stadig, hvor langt Audi reelt vil gå i forsøget på at gøre A2 e-tron til en mere tilgængelig elbil. For det er nemt at tale om en ny indgangsmodel. Det svære er at ramme et prisniveau, der faktisk får betydning i markedet. Hvis A2 e-tron ender markant over ID. Polo, Skoda Epiq og andre kompakte elbiler i koncernen, bliver den i praksis mere en mindre premium-elbil end en folkelig elektrisk gamechanger.

Men uanset hvad tyder meldingen på, at Audi har set, hvor markedet bevæger sig hen. Forbrugerne vil stadig gerne have elbil – men flere vil også have en model, der fylder mindre, bruger mindre og koster mindre. Og netop derfor vil Audi nu også være med på billig-bølgen. Bare på Audi-måden.

Audi vil også lave billig elbil