Skoda Epiq: Lillesøster til Elroq – og billigste elbil i familien

Skoda har trukket klædet af sin nye baby-elbil, og den har fået et navn med store ambitioner: Skoda Epiq. Den lille crossover bliver mærkets indgangsbillet til elbilsuniverset – og måske den mest forbrugerorienterede Skoda på strøm til dato.

Epiq er Skodas svar på koncernens nye byvenlige elbiler som Volkswagen ID. Polo og Cupra Raval. Det betyder kompakte mål, men uden at gå på kompromis med pladsen. Faktisk lover Skoda et bagagerum på hele 475 liter – det er mere end mange biler i klassen over.

Skoda sigter efter en rækkevidde på op til 425 kilometer (WLTP), hvilket placerer Epiq solidt i den realistiske hverdagssuperliga. Og så er prisen det helt store trækplaster: Den skulle lande nogenlunde på niveau med benzin-søsteren Kamiq, der i dag koster fra cirka 220.000 kroner. Dermed kan Skoda Epiq blive en af de mest tilgængelige elbiler på markedet, når den rammer vejene i 2026.

– Epiq åbner et helt nyt model- og prissegment under Elroq, hvilket mange danskere har ventet på for at udskifte brændstofbilen med en elbil. Epiq bliver bilen til dem, der vil have en moderne, kompakt SUV med stort bagagerum og god rækkevidde. Vi har store forventninger til Epiq i Danmark, siger Martin Thorsen, der er direktør for Škoda Danmark.

Design med skarpe kanter

Udvendigt får Epiq Skodas nye designlinje med markante lygter, T-formede baglygter og et solidt C-stolpe-design, der både giver karakter – og næsten kræver et bakkamera.

Indvendigt har Skoda endnu ikke vist kabinen frem, men vi kan forvente alt det velkendte “Simply Clever”: smarte kroge, opbevaringsrum, praktiske løsninger og – halleluja – fysiske knapper til de vigtigste funktioner.

Foreløbig er Skoda Epiq stadig kun præsenteret som et koncept på biludstillingen i München, men produktionen er lige rundt om hjørnet. Den endelige version afsløres i midten af 2026, og kort efter ruller Skodas billigste elbil ud til forhandlerne.

For danske forbrugere betyder det, at Skoda – som ellers har haft elbiler i den lidt dyrere ende – nu endelig kan være med i kampen om de familier, der vil have elbil uden at sprænge budgettet.

Skoda Epiq kan altså blive præcis det, navnet lover: en episk chance for at få flere over i strømmen. Læs eventuelt mere om Epiq hos Skoda Danmark.

Skoda Epiq: Lillesøster til Elroq – og billigste elbil i familien